ΚΑΝΟΝΙΣΜΟΣ (ΕΚ) αριθ. 3480/93 ΤΗΣ ΕΠΙΤΡΟΠΗΣ της 17ης Δεκεμβρίου 1993 για τη θέσπιση μεταβατικών μέτρων σχετικά με τη διαχείριση των βασικών εκτάσεων στην Ισπανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση στήριξης των παραγωγών ορισμένων αροτραίων καλλιεργειών (1) όπως τροποποιήθηκε τελευταία από τον κανονισμό (ΕΟΚ) αριθ. 1552/93 (2), και ιδίως τα άρθρα 12 και 16,

Εκτιμώντας:

ότι οι διατάξεις του άρθρου 2 παράγραφος 6 του κανονισμού (ΕΟΚ) αριθ. 1765/92 προβλέπουν μείωση της επιλεξίμου εκτάσεως για τις αντισταθμιστικές πληρωμές και προσωρινή παύση της καλλιέργειας των γαιών χωρίς αντιστάθμιση, όταν το άθροισμα των εκτάσεων για τις οποίες ζητείται από τον παραγωγό η ενίσχυση είναι μεγαλύτερη από την περιφερειακή βασική έκταση-

ότι μετά από σοβαρή ξηρασία και την επιβολή περιορισμών στη χρησιμοποίηση νερού στην Ισπανία κατά το 1993, υπήρξε μεταφορά αυτού του τύπου παραγωγής στις αρδευόμενες εκτάσεις στο Regadio από μη αροτραίες καλλιέργειες όπως το ρύζι, το βαμβάκι και η τομάτα σε ηλίανθο- ότι από την εν λόγω μεταφορά η έκταση για την οποία οι αιτήσεις αντισταθμιστικών πληρωμών και αποζημίωσης για την προσωρινή παύση της καλλιέργειας αντιστοίχως ξεπέρασαν τη βασική έκταση των άλλων καλλιεργειών για το Regadio-

ότι αυτή η αύξηση οφείλεται αποκλειστικά σε αύξηση της καλλιεργουμένης εκτάσεως με ηλίανθο- ότι δεν υπήρξε καμία αύξηση της εκτάσεως που καλλιεργείται με άλλες αροτραίες καλλιέργειες- ότι είναι συνεπώς άδικο να επιβληθούν κυρώσεις κατά τη διάρκεια του πρώτου έτους εφαρμογής του καθεστώτος στηρίξεως στους παραγωγούς άλλων αροτραίων καλλιεργειών-

ότι, επιπλέον, η αύξηση της εκτάσεως που καλλιεργείται με ηλίανθο οφείλεται σε κλιματικές αλλαγές ανεξάρτητες των παραγωγών οι οποίες οδήγησαν τους παραγωγούς οι οποίοι δεν καλλιεργούσαν παραδοσιακά τον ηλίανθο να στραφούν προς την παραγωγή αυτή- ότι, έχοντας υπόψη την προηγούμενη παραγωγή, οι εν λόγω παραγωγοί θα επανέλθουν αναμφίβολα στην καλλιέργεια του ρυζιού, του βαμβακιού και της τομάτας από την περίοδο εμπορίας 1994/95- ότι θα είναι συνεπώς άδικο να απαιτηθεί από τους παραγωγούς ηλιάνθου οι οποίοι θα προβούν κατά το 1994 στην προσωρινή παύση καλλιέργειας των γαιών που αναφέρεται στο άρθρο 2 παράγραφος 6 του κανονισμού (ΕΟΚ) αριθ. 1765/92, εφόσον θα είναι οι μόνοι οι οποίοι θα συνεχίσουν να καλλιεργούν ηλίανθο κατά τη διάρκεια της περιόδου εμπορίας 1994/95, να υποστούν κυρώσεις-

ότι ο κανονισμός (ΕΟΚ) αριθ. 1765/92 προβλέπει ότι οι αντισταθμιστικές πληρωμές πρέπει να καταβάλλονται έως τις 31 Δεκεμβρίου που έπεται του έτους συγκομιδής-

ότι οι σχετικές επιτροπές διαχειρίσεως δεν διατύπωσαν γνώμη εντός της προθεσμίας που καθορίσθηκε τον πρόεδρό τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Παρά τις διατάξεις του άρθρου 2 παράγραφος 6 του κανονισμού (ΕΟΚ) αριθ. 1765/92, κατά τη διάρκεια της περιόδου εμπορίας 1993/94, όσον αφορά την περιφερειακή βασική έκταση που αφορά το "Regadio" στην Ισπανία που αναφέρεται στον κανονισμό (ΕΟΚ) αριθ. 845/93 της Επιτροπής (1), εφαρμόζονται οι ακόλουθες διατάξεις:

- μειώνεται αναλογικά μόνο η επιλέξιμη έκταση ανά παραγωγό που αφορά τον ηλίανθο, συμπεριλαμβανομένης της εκτάσεως που έχει προσωρινά παύσει να καλλιεργείται,

- δεν εφαρμόζεται το δεύτερο εδάφιο του άρθρου 2 παράγραφος 6.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται για την περίοδο εμπορίας 1993/94.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Δεκεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 154 της 25. 6. 1993, σ. 19.

(3) ΕΕ αριθ. L 88 της 8. 4. 1993, σ. 27.